Al weer letterlik hande in die hare as jy voor die spieël staan? Hier’s oplossings vir amper elke haarprobleem onder die son.
Die geheim om wilde hare te tem is om dit met ’n gladmaakproduk te behandel terwyl dit nog klam is. Die produk wat jy aanwend, sal die hare in bedwang hou terwyl dit droog word. Wend ’n gladmaakbalsem met hittebeskerming aan wanneer jy jou hare droogmaak.
Sterk produkte meng dikwels met die kopvel se natuurlike suurvlakke in. Dit kan irritasie veroorsaak en daartoe lei dat jou kopvel minder verdraagsaam raak vir die meeste, indien nie alle, produkte nie. Gebruik ’n sagwerkende sjampoe wat die kopvel kalmeer en streel.
Statiese elektrisiteit en wegstaanhare bederf die mooiste haarstyl. Die geheim is om kroeserigheid en wegstaanhare te tem voor dit te voorskyn kom deur dit met ’n ligte bevogtiger af te weer.
Skilfers is ’n pyn, want jy kan dit nie waag om in die openbaar aan jou kopvel te raak nie. Al krap jy net effens, kan die skilfers dalk wys. Raak daarvan ontslae met ’n skilfersjampoe-en-opknapper.
Bestry gesplete punte deur jou hare met ’n T-hemp droog te druk nadat jy dit gewas het, dit droog te blaas met die droër se kop wat na onder wys en aan so min moontlik hitte bloot te stel. Wend gereeld arganolie aan om die gesplete punte te seël.
Fyn hare is nie maklik om te hanteer nie omdat dit so broos is, en dit stileer ook nie goed nie. Gebruik ’n verdigtingsjampoe of -opknapper om die hare dikker te laat lyk en volume te gee.
Jy wag al hoe lank geduldig dat jou hare groei tot die lengte wat jy verkies, maar dit kom net nie daarby uit nie. Gee dit ’n hupstoot met ’n produk wat volop kafeïen bevat. Dit kan die bloedvloei verhoog en jou haargroei stimuleer.
’n Jeukerigheid hier en daar is normaal, maar as jou kop gereeld jeuk, moet jy ’n produk gebruik wat vir jou verligting bied. Beproef ’n teenjeuksproei of -produk met ’n spuitstuk wat tot by die kopvel kom.
Is jy altyd haastig? Met die regte hulpmiddels sal dit nie ’n ewigheid duur om jou hare droog te maak nie en kan jy in die helfte van die tyd klaarmaak. Gebruik ’n spleetborsel, want dit ontkoek die hare. En omdat lug deur die borsel vloei, word die hare vinniger droog.
’n Stresvolle leefstyl en ongesonde eetgewoontes kan tot ongelukkige hare bydra, so ook die verkeerde produkte vir jou haarsoort. Jy kan die skade herstel deur ’n weeklikse masker aan te wend. Dit is propvol noodsaaklike bestanddele wat jou hare se gesondheid en vogvlakke sal herstel.
Deesdae is die neiging in skoonheid om tyd te bespaar. Nou kan jy in ’n kits ligstrepies kry sonder om ure lank in die salon te wag. Skud net die houer en spuit die produk aan die verlangde seksies van jou hare.
Dis in daardie ongemaklike tyd tussen salonbesoeke wanneer grys hare kop uitsteek. Trek ’n tydelike maar volmaakte oplossing nader wat dit onmiddellik sal bedek. Die kleur sal met net ’n paar hale aan die hare kleef en net met seep afkom.
As jy jou hare gewas en lugdroog laat word het en nou lus voel om dit vinnig reguit te maak sonder om eers ’n haardroër te gebruik, het jy nou die kans. Trek bloot die borsel deur ’n seksie van jou hare op ’n slag vir gladder hare.
Niks is so frustrerend soos om te sien hoe jou nuwe haarkleur saam met die sjampoeborrels in die drein afspoel nie. Beskerm jou kleur met ’n sjampoe en opknapper wat spesifiek geskep is om gekleurde hare te beskerm.